এতদিন পর্যন্ত পুলিশের বিরুদ্ধে একচেটিয়া অভিযোগ উঠে এসেছে মিথ্যে মামলা সাজানোর। এ বার পুলিশ হয়েছে ‘সাধু’। আর মামলাকারিনী ‘কালপ্রিট’। 
বারাসতে এক প্রৌঢ়াকে গণধর্ষণ করা হয়েছে অথচ পুলিশ বিষয়টিতে নিষ্ক্রিয় বলে কলকাতা হাইকোর্টে মামলা ঠুকেছিলেন রীতা রায়বাহাদুর সরকার নামে এক মহিলা। তদন্তে অবশ্য প্রমাণিত হয়েছে, আদৌ ওই মহিলাকে গণধর্ষণ করাই হয়নি। তা জানতে পেরেই ক্ষুব্ধ বিচারপতি মিথ্যে তথ্য দিয়ে মামলা করার অপরাধে অভিযোগকারিনীকেই আগামী বৃহস্পতিবারের মধ্যে হলফনামা পেশের নির্দেশ দিয়েছেন। আদালতের শৃঙ্খলাভঙ্গের অপরাধে মহিলার বিরুদ্ধে পদক্ষেপ করা হবে বলেও স্পষ্ট করে দিয়েছে আদালত৷ 

এই বিষয়ে অন্যান্য খবর

পুরুষকে আর ‘পুরুষত্বহীন’ বলা যাবে না আর, বলছে আদালত


এতদিন অভিযোগ পুলিশের বিরুদ্ধে মিথ্যে মামলা সাজানোর অভিযোগ উঠত। কিন্তু বারাসত থানার নবপল্লি ভদ্রবাড়ি মোড়ের এই ঘটনা বলছে অন্য কথা। গত ২৩ অক্টোবর ভোরবেলা ফুল তুলতে গিয়ে ৫ দুষ্কৃতীর দ্বারা এক প্রৌঢ়া গণধর্ষিতা হন বলে অভিযোগ ওঠে। প্রৌঢ়ার বোন রীতাদেবী হাইকোর্টে মামলা করেন। তাঁর দাবি, ঘটনার পরে বারাসত থানা অভিযুক্তদের গ্রেফতার করেনি। 
হাইকোর্টের পুজাবকাশকালীন বেঞ্চে বিচারপতি প্রতীকপ্রকাশ বন্দ্যোপাধ্যায় বারাসত থানাকে এই ঘটনায় ভর্ৎসনা করেছিল। জেলা হাসপাতাল থেকে ওই প্রৌঢ়াকে সরিয়ে এসএসকেএম বা সমতুল কোনও মেডিক্যাল কলেজে স্থানান্তরের নির্দেশ দেন সুচিকিৎসার জন্য। 
কিন্তু কয়েক দিন পরে আসল ঘটনা প্রকাশ্যে আসে। জানা যায়, ওই প্রৌঢ়ার পরিবারের সদস্যদের মধ্যে সম্পত্তি নিয়ে গোলামাল বাধে৷ মারধর করা হয় প্রৌঢ়াকে। অথচ সেই ঘটনাকে "রূপ" দেওয়া হয়েছে গণধর্ষণের। এমনকী, মামলাকারিনী রীতা রায়বাহাদুর সরকারই তাঁর নিজের বোনকে মারধর করে বিষয়টিকে গণধর্ষণের আকার দিতে চেয়েছেন বলে প্রমাণ পায় পুলিশ।  
বিচারপতি প্রতীকপ্রকাশ বন্দ্যোপাধ্যায়ের এজলাসে সরকারি আইনজীবী অমিতেশ বন্দ্যোপাধ্যায় প্রৌঢ়ার শারিরীক পরীক্ষার মেডিক্যাল রিপোর্ট-সহ হলফনামা আদালতে পেশ করেন। রিপোর্ট পড়ে স্তম্ভিত হয়ে যায় আদালত। রিপোর্টে চিকিৎসকরা জানিয়েছেন, ওই প্রৌঢ়াকে গণধর্ষণ কেন, ধর্ষণই করা হয়নি৷ 
সোমবার মামলাকারিনীর উপরে বেজায় ক্ষুব্ধ কোর্ট পুলিশের বিরুদ্ধে মিথ্যে মামলা করে আদালতকে বিপথে চালিত করার অপরাধের জন্য প্রথমে ওই মহিলাকে ১ লক্ষ টাকা জরিমানা করে৷ পরে অবশ্য বিচারপতি ওই নির্দেশ তা প্রত্যাহার করে নেন।